Adam Heinrich von Steinau

Adam Heinrich Graf von Steinau (født 1653, død 1712) var en tysk greve, og en saksisk og polsk offiser og feltmarskalk. Han ble 27. august 1699 utnevnt til generalfeltmarskalk i Sachsen.

Han tjenestegjorde først for Bayern, og deltok senere som sjef for en brigade i krigen mot Det osmanske riket i Ungarn i årene 1685–1688, samt i krigen mot Frankrike hvor han under hertug Karl V av Lorraine ledet beleiringen av Mainz i 1689.

Senere gikk han i tjeneste hos Republikken Venezia og utmerket seg her i republikkens krig mot osmanene i 1695. Det følgende året gikk han inn i den tyske keiserlige hæren, som under ledelse av kurfyrsten av Sachsen, August den sterke, var i strid mot osmanene i Ungarn. Som saksisk og polsk feltmarskalk deltok han i den store nordiske krig og vant i juli 1700 med en hovedsakelig saksisk hær et slag ved Riga, men ble selv slått av Karl XII i slaget ved Düna 19. juli 1701, slaget ved Kliszów 19. juli 1702 og slaget ved Pułtusk 1. mai 1703.

Han vendte etter dette tilbake til venetiansk tjeneste, men tok etter kort tid avskjed. Han trakk seg tilbake til et herresete i Böhmen hvor han levde resten av livet.

Referanser 

Generalfeltmarskalker
Polske offiserer
Adelige tyskere
Fødsler på 1600-tallet
Fødselsår ukjent
Dødsfall i 1712
Arméoffiserer
Personer fra Sachsen
Tyske arméoffiserer